สำนักงานปลัดสำนักนายกรัฐมนตรี เชิญชวนประชาชน และหน่วยงานต่างๆ ประดับตราสัญลักษณ์พระราชพิธีบรมราชาภิเษก เนื่องในโอกาสมหามงคลงานพระราชพิธีบรมราชาภิเษก
นายสมพาศ นิลพันธ์ ที่ปรึกษาสำนักงานปลัดสำนักนายกรัฐมนตรี เปิดเผยว่า เนื่องจากปีนี้เป็นปีมหามงคล ที่จะมีงานพระราชพิธีบรมราชาภิเษก รัฐบาลจึงขอเชิญชวนหน่วยงานภาครัฐ ภาคเอกชน และประชาชน ตั้งโต๊ะหมู่บูชาประดิษฐานพระฉายาลักษณ์ สมเด็จพระเจ้าอยู่หัวพร้อมเครื่องสักการะ และขอเชิญชวนประดับตราสัญลักษณ์พระราชพิธีบรมราชาภิเษก ตามอาคาร สถานที่ และบ้านเรือน เพื่อแสดงความจงรักภักดีและสำนึกในพระมหากรุณาธิคุณโดยพร้อมเพรียงกัน        หน่วยงานของรัฐ รัฐวิสาหกิจ องค์กรภาคเอกชน สมาคม และชมรมต่างๆ ที่มีความประสงค์จะเชิญตราสัญลักษณ์ ไฟประดับ สามารถส่งหนังสือแจ้งความประสงค์มาที่สำนักงานปลัดสำนักนายกรัฐมนตรีหรือตรวจสอบสอบถามได้ที่หมายเลข 0-2283-4228-9        นอกจากนี้ สำนักงานปลัดสำนักนายกรัฐมนตรีได้รับมอบหมายจากรัฐบาลให้จัดทำเข็มที่ระลึก จำหน่ายให้กับประชาชนทั่วไปโดย โดย จะเปิดจำหน่ายเป็นปฐมฤกษ์ในวันอาทิตย์ที่ 31 มีนาคมนี้ ที่กรมประชาสัมพันธ์ ซอยอารีย์ ถนนพระราม 6  จึงขอเชิญชวนพี่น้องประชาชนเดินทางไปรับบัตรคิวเพื่อความเป็นระเบียบเรียบร้อยตั้งแต่ 6 นาฬิกา โดย เข็มที่ระลึก มีราคาจำหน่ายเข็มละ 300 บาท โดยมีสิทธิ์คนละ 2 เข็ม และใน 1 บัตรคิวมีสิทธิ์ซื้อเสื้อสีเหลืองติดตรา สัญลักษณ์ ได้คนละ 2 ตัว         สำหรับประชาชนที่ไม่สะดวกเดินทางไปในวันที่ 31 มีนาคมนี้ สามารถจองเข็มตราสัญลักษณ์ที่ไปรษณีย์ไทยทุกแห่งทั่วประเทศตั้งแต่วันที่ 1 เมษายนเป็นต้นไปหรือจองผ่านเว็บไซต์ของไปรษณีย์ไทย ได้